கசானா நேசனல்

கசானா நேசனல் (மலாய்; ஆங்கிலம்: Khazanah Nasional அல்லது Khazanah Nasional Berhad) என்பது மலேசிய அரசு சார்ந்த நிதி நிறுவனமாகும்.  உலகின் மிகப்பெரிய அரசு நிதி நிறுவனங்களில் ஒன்றாக அறியப்படும் இந்த நிறுவனம், மலேசியாவின் உபரி வருமானத்தை முதலீடு செய்வதற்காக நிறுவப்பட்டது. 

இந்த நிறுவனத்தின் முதலீடுகள்; மற்றும் செயல்பாடுகளின் வழியாக, நாட்டிற்கு நிலையான பொருளாதாரம்; மற்றும் சமூக நன்மைகள் பெறுவதற்கான முயற்சிகள் மேற்கொள்ளப்படுகின்றன. அதில் நீண்டகால இடர்-சரிசெய்யப்பட்ட வருமானத்தைப் பெறுவது; புதிய வளர்ச்சிப் பகுதிகளை ஊக்குவிக்கும் முதலீடுகளை மேற்கொள்வது; மலேசியாவின் பொருளாதாரப் போட்டித் தன்மையை வலுப்படுத்துவது; மற்றும் சமூகப் பொருளாதாரச் செயல்பாடுகளில் பங்களிப்பது போன்றவையும் அடங்கும்.

கோலாலம்பூரில் தலைமையகத்தைக் கொண்ட இந்த நிறுவனம், அமெரிக்கா, துருக்கி, சீனா, ஐக்கிய இராச்சியம் மற்றும் இந்தியா போன்ற நாடுகளில் பிராந்திய அலுவலகங்களைக் கொண்டுள்ளது. கசானா நேசனல் நிதியத்தின் முதலீடு பல்வேறு துறைகளை உள்ளடக்கியது. கேளிக்கை சுற்றுலாத் துறை, வங்கித் துறை, பொதுநலத்துறை மற்றும் நுகர்வோர் துறை போன்றவை; இந்த நிறுவனம் கவனம் செலுத்தும் முக்கியமான முதலீட்டுத் துறைகளாகும்.

திசம்பர் 2024-இல், இந்த நிதிய நிர்வாகம் US$36 பில்லியன் சொத்துக்களைக் கொண்டிருந்தது. கசானா நேசனல் என்பது அரசாங்கத்தின் அதிகப்படியான நிதியிலிருந்து பணத்தை நிர்வகிக்கும் இரண்டு மலேசிய அரசாங்க முதலீட்டு நிறுவனங்களில் (Government-Linked Investment Companies) ஒன்றாகும்.

நிலைப்பாடு
கசானா நேசனல் என்பது மலேசிய அரசாங்கத்துடன் இணைக்கப்பட்ட ஒரு நிறுவனம் ஆகும். மேலும் இந்த நிறுவனம் மலேசிய நிறுவனங்கள் சட்ட விதிகளின் கீழ் செயல்படுகிறது. இது ஓர் அரசு நிறுவனமோ அல்லது சட்டப்பூர்வ வாரியமோ அல்ல; மாறாக இது அரசாங்கத்திற்குச் சொந்தமான வணிக சொத்துக்களை நிர்வகிக்கும் நிறுவனம்; மற்றும் பல உயர்த் தொழில்நுட்ப உத்திசார் துறைகளில் முதலீடு செய்வதில், அறங்காவலராகச் செயல்படும் ஒரு தேசிய நிறுவனமாகும்.

மற்ற முதலீட்டு நிறுவனங்களைப் போல் அல்லாமல், கசானா நேசனல் தனது முதலீடுகளையும் சொத்துக்களையும் மலேசிய நடுவண் வங்கியிடம் விற்கும் நிறுவனம் அல்ல. மாறாக மத்திய அரசுக்குச் சொந்தமான பில்லியன் கணக்கான ரிங்கிட் மதிப்புள்ள சொத்துக்களை நிர்வகிக்கும் செயல்பாடுகளை ஏற்றுக் கொள்கிறது. சிங்கப்பூர் நாட்டின் நிதி நிறுவனமான தெமாசெக் ஓல்டிங்ஸ் (Temasek Holdings) நிறுவனத்தைப் போலவே, கசானா நேசனல் நிறுவனமும் அதன் சொந்த இயக்குநர்கள் குழுவையும்; தொழில்முறை நிர்வாகக் குழுவையும் கொண்டுள்ளது.

கசானா நேசனல் தலைவராக மலேசியப் பிரதமர் பொறுப்பு வகிக்கிறார். கசானாவின் இயக்குநர்கள் குழு; ஏற்கனவே உள்ள நிர்வாக உறுப்பினர்களை மீண்டும் நியமித்தல்; மற்றும் அவர்களைத் தக்கவைத்தல் போன்ற முடிவெடுக்கும் உரிமைகள் அவருக்கு வழஙப்பட்டுள்ளன.

மேலும் காண்க
 மலாயா தொடருந்து
 டெலிகோம் மலேசியா
 மலேசிய நெடுஞ்சாலை வாரியம்
 மலேசிய வானூர்தி நிலையங்கள் நிறுவனம்
 ஒரே மலேசியா மேம்பாட்டு நிறுவனம்

மேற்கோள்கள்

வெளி இணைப்புகள்


பகுப்பு:மலேசிய நிறுவனங்கள்
பகுப்பு:மலேசியாவில் அரசுக்கு சொந்தமான நிறுவனம்